Hof sê nee vir EFF-aansoek in Malema-saakJulius Malema. Foto: EFF, Facebook Regter Gregory Wright het ŉ aansoek van die EFF ontvang waarin hulle die hof versoek om voorleggings te doen wanneer argumente gehoor sou word oor of Malema se sekwestrasiebevel finaal gemaak moet word. Wright het aan die EFF se Vuyani Ngalwana gevra hoekom die party se aansoek laat was. Ngalwana het gesê die saak moes oornag deur die party bespreek word. “Ek was nie daar gedurende die besprekings nie, maar hierdie is ŉ politieke party, nie ŉ familie nie. Daar sou besprekings gewees het om seker te maak besluite word behoorlik geneem,” het Ngalwana gesê. Die besluit om Malema uit sy posisie te verwyder, sou die hofbevel finaal gemaak word, sal nadelig vir EFF-kiesers wees, het hy gesê. “Hulle het vir die EFF gestem, want sy preke het by hulle aanklank gevind.” Wright het binne twee minute op Ngalwana se aansoek uitspraak gelewer. “Die rede hoekom hierdie aansoek laat is, is nie na wense verduidelik nie. Die aansoek word van die hand gewys met koste van die twee regspanne,” het Wright gesê. Die voorlopige sekwestrasiebevel teen Malema rakende sy uitstaande belastingrekening is in Maart uitgestel. In Februarie verlede jaar het die hof ŉ voorlopige sekwestrasiebevel teen die EFF-leier ingestel vir ŉ beweerde R16 miljoen se onbetaalde belasting. Albei regspanne sou Maandagoggend met hul betoog voor Wright begin.